A Antn briadt segs Wusal aus. Nua ban siebtn Oa dauats a bissl länga bis a Wusal aussaschlupft. Es is grau und schiach und aa grässa wia d ondan. Es wead desweng ibaroi nua ausglocht und vaspodt. Do dengt sa si: I muass obhaun und rennt davo. Es vasteckt si im Schuif und is vo oin valossn. Da Winta is saukoid woarn. S Wusal hod dauand schwimma miassn, domids Wossa net zuagfroarn is. Oba s Wossalooch is imma kloana woarn, des Eis imma stärka und s Wusal imma schwächa und schwächa, bis s festgfroarn woar. Zum Glick is nacha a Baua kema und hods ausn Eis aussaghockt. Dea hods hoamgnumma und eihgspiat. Des hod eam oba aa net gfoin und es is wieda davoglaffa. Da Winta woar fias Wusal hoart, so hoart, doss mas goar net vazäin wui. Oba irgendwonn is do s Fruahjoar kema. Do woars Wusal grouss gmua, doss fliang hod kina. Es is iban Goartn gflong, wo d Äpfebaam und da Flieda bliaht und Sun glocht hod. Do hods d Schwana im Wossa gseng, wo so schee woarn und woit z eana fliang. Do is za eana hiigflong und hod si dengt: De wean mi umbringa, wei i so schiach bi, oba vo mia aus stiab i hoid. Oba wias ibas Wossa fliagt, na siechts ia Spiaglbuid und siecht, dass sejm a Schwan woarn is. Na gfreit sa si wia a Schneekinigin und ois is in Budan. Und d Leit hom gsogt, doss hiaz a neia Schwan ans Wossa kema waa und s waa da scheenste vo oin!